Irgendwie isch es  scho es komischs gfüeu, we me "zmizt ir schtadt" e gränzübergang passiert. U me merkt sofort es paar ungerschide. Nid nume, dass es viu mee reklame het und aues uf französisch aagschribe isch. O d piktogramm sy uf ds mau ganz angers aus me s gwöönt isch... Dr Aldi het sech scho lang uf d Ryyäbeni gfröit. Jetz isch si da, u är het immer no fröid. Am Wilu syni begeischterig faut chlyner us, aber o är fingt s eigentlech rächt gmüetlech, dohie. Es git ziemli viu induschtriiruine, wo irgendwie iire reiz hei. U we me när z Barteheim so ne kreisu gseet, de isch klar: Die lüt wüsse, was säubschtironii isch.